Številka: 478-0044/2021

Datum: 5. 3. 2021

**Obrazložitev in utemeljitev javne koristi**

Občina Ruše si prizadeva premoženjsko pravno urediti kategoriziran cestni odsek JP 861561 (Čander – Mih – Lovska koča) ter javno pot (še nekategorizirano), ki poteka od odcepa Ahej proti domačiji Šubic.

Dopustnost razlastitve in omejitve lastninske pravice nam omogoča Zakon o urejanju prostora (Uradni list RS, št. 61/17), ki v 192. členu daje podlago za razlastitev in sicer se lastninska pravica na nepremičnini lahko odvzame proti odškodnini ali nadomestilu v naravi ali omeji s pravico uporabe za določen čas, kakor tudi obremeni z začasno ali trajno služnostjo. Vse skupaj pa je dopustno le v javno korist in pod pogojem, da je to nujno potrebno ter v sorazmerju s posegom v zasebno lastnino.

Lastninska pravica se lahko odvzame z razlastitvijo za naslednje namene:

* za gradnjo in prevzem objektov in omrežij gospodarske javne infrastrukture ter grajenega javnega dobra;
* za gradnjo in prevzem objektov za potrebe obrambe države, državnih rezerv, varnosti državljanov in njihovega premoženja ter varstva pred naravnimi in drugimi nesrečami;
* za gradnjo in prevzem objektov družbene infrastrukture;
* za gradnjo neprofitnih in socialnih stanovanj.

V tem primeru gre za prevzem omrežja gospodarske javne infrastrukture, s čimer je podana javna korist in upravičenost za izvedbo razlastitvenega postopka.

Pravna podlaga za uvedbo razlastitvenega postopka je tudi 7. člen Statuta Občine Ruše (objavljen v Uradnem glasilu slovenskih občin, št. 23/18), ki v točki 10 in 11 določa, da občina samostojno gradi in vzdržuje ter upravlja občinske ceste, ulice in javne poti ter zagotavlja varnost v cestnem prometu na občinskih cestah in ureja promet v občini.

Utemeljitev javne koristi je podana tudi v Zakonu o cestah, ki v 39. členu določa, da so občinske ceste v lasti občin, v 9. členu, da je gradnja in vzdrževanje javnih cest v javnem interesu, ter 12. člen, da se lahko zaradi gradnje javne ceste v skladu z zakonom lastninska pravica na nepremičnini odvzame ali obremeni. Kot smo že omenili, 192. člen ZUreP-2 določa, da morajo biti za razlastitev izpolnjeni pogoji in sicer:

* razlastitev je v javno korist,
* za dosego javne koristi je nujno potrebna,
* javna korist razlastitvenega namena je v sorazmerju s posegom v zasebno lastnino,
* občina ne razpolaga z drugo ustrezno nepremičnino za dosego istega namena.

Nepremičnina se lahko skladno s 1. točko 193. člena Zakona o urejanju prostora (ZUreP-2, Uradni list RS, št. 61/2017) razlasti za prevzem objektov gospodarske javne infrastrukture ter grajenega javnega dobra. Javna korist je v skladu s 5. odstavkom 194. člena ZUreP-2 izkazana pri že grajenih objektih gospodarske javne infrastrukture, ki so evidentirani v katastru gospodarske javne infrastrukture.

Nepremičnine, parc. št. 440/84, 446/10, 471/5 (v delu), 467/4 in 446/5, vse k.o. 673 Lobnica, v naravi predstavljajo del že zgrajene občinske javne ceste JP 861561 (Čander – Mih – Lovska koča), po kateri poteka cestni promet v skladu s 1. odstavkom 3. člena ZCes-1.

Občinska javna cesta JP 861561 je bila kategorizirana z Odlokom o kategorizaciji občinskih

cest in kolesarskih poti v Občini Ruše (MUV, št. 21/01, 6/10) in je evidentirana v katastru gospodarske javne infrastrukture, kar je razvidno iz Potrdila Občine Ruše št. 3712 – 0002/2020-4 z dne 2. 3. 2021.

Nepremičnine, parc. št. 471/13, 471/10 ter 471/5 (v delu), vse k.o. 665 Ruše, v naravi predstavljajo nekategorizirano cesto, ki služi javni uporabi in kateri je smiselno podeliti status javnega dobra. Trenutno nepremičnine še niso v lasti občine, kar posledično povzroča veliko težav pri vzdrževanju in upravljanju ceste.

Potrebo po prevzemu predmetnih parcel v last in upravljanje Občine Ruše utemeljujemo tudi z usmeritvami in določili občinskega prostorskega načrta.

V strateškem delu Odloka o občinskem prostorskem načrtu Občine Ruše (MUV št. 26/10, MUV št. 7/11 - obvezna razlaga, Uradno glasilo slovenskih občin št. 38/12 - obvezna razlaga, Uradno glasilo slovenskih občin št. 7/13 - 1. spremembe in dopolnitve, Uradno glasilo slovenskih občin št. 5/15 - 3. obvezna razlaga; v nadaljevanju: OPN) so med splošnimi cilji prostorskega razvoja občine med drugim tudi skladen, racionalen in učinkovit prostorski razvoj celotnega območja občine; skladen razvoj območij s skupnimi prostorsko razvojnimi značilnostmi (hribovito območje) in optimalno zasnovo poselitve, ki zagotavlja ohranjanje poselitve v hribovitih območjih občine ter dobra infrastrukturna opremljenost in povezanost infrastrukturnih omrežij.

Za uresničitev prednostnih razvojnih potreb posameznih obstoječih in predvidenih dejavnosti v prostoru so določeni naslednji cilji prostorskega razvoja: zagotavljanje infrastrukturne dostopnosti predvidenih turističnih območij z gradnjo ustrezne infrastrukture – žičniške povezave občinskega središča z vrhom Pohorja, cestne, kolesarske in pešaške povezave teh območij, vzpostavitev plovne poti po reki Dravi; zagotovitev prostorskih pogojev za ohranitev primarnih dejavnosti v občini, predvsem v hribovitem delu občine ter okoljsko sprejemljivejših oblik kmetovanja v območjih mešanja poselitve, turizma in kmetovanja.

Obravnavano območje je z izvedbenim delom OPN razporejeno v enoto urejanja prostora Ruško Pohorje -odprti prostor-vzhodno od Uršankovega.

Glede namenske rabe v območju prevladujejo kmetijska in gozdna zemljišča ter stavbna zemljišča (površine razpršene poselitve in večje, še nepozidane površine za turizem).

S prostorsko izvedbenimi pogoji za gradnjo v območju (17. členu OPN) je predpisana obveza priključevanja na gospodarsko javno infrastrukturo (minimalno dovoz, vodovod, elektrika, odvoz odpadkov in kanalizacija, ali drugo energetsko omrežje, če tako odloči občina).

Predmetni cesti predstavljata dostopno cesto za 8 stanovanjskih objektov in neposredno prometno povezavo do nepozidanih površin za turizem.

Cilj, ki ga občina z razlastitvijo zasleduje – prevzem omrežja gospodarske javne infrastrukture - je torej legitimen in stvarno upravičen, sredstva, ki jih bo občina uporabila so pravno dopustna, prav tako so sredstva za dosego cilja primerna, uporabna in možna in kot taka pridejo v poštev.

V skladu z vsem navedenim Občina Ruše meni, da so izpolnjeni vsi zakonski pogoji za uvedbo postopka razlastitve nepremičnin, ker so lokalne ceste že zgrajene in ker so nepremičnine del teh lokalnih cest - gre za kategorizirano in delno nekategorizirano javno pot, s čimer je izkazana javna korist za prevzem teh nepremičnin.

Občina Ruše bo v skladu s postopkom, kot ga določa ZUrep-2, poslala ponudbo za menjavo nepremičnin (za sklenitev pogodbe namesto razlastitve) ter vložila zahtevek za razlastitev na Upravno enoto Ruše, v kolikor ponudba ne bo sprejeta. Predlog ponudbe bo kot odškodnino za razlaščeno nepremičnino vključeval enakovredne nadomestne nepremičnine, kot to dovoljuje 206. člen ZUreP-2. Upravna enota bo v primeru razlastitvenega postopka odločila z upravno odločbo.

Nepremičninam bo po prenosu na Občino Ruše podeljen status javnega dobra. Za namen odkupa oziroma nadomestila za razlastitev navedenih nepremičnin, je občina v Odlok o proračunu občine Ruše za leto 2021 in Letni načrt ravnanja s stvarnim premoženjem za leto 2021 vključila odkup navedenega zemljišča oz. dodala nepremičnine, predvidene za menjavo.

**Predlog sklepa**

Na podlagi 29. člena Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE) in 15. člena Statuta Občine Ruše (Uradno glasilo slovenskih občin, št. 23/2018) je Občinski svet Občine Ruše na …… seji dne …….. sprejel

**SKLEP**

**o**

**ugotovitvi javne koristi**

**1. člen**

Občinski svet Občine Ruše ugotavlja, da obstaja javna korist za ureditev lastniškega razmerja in soglaša z uvedbo postopka razlastitve v javno korist na nepremičninah:

* **parc. št. 440/84, 446/10, 471/13, 471/10, 471/5, 467/4, 446/5, vse k.o. 673 Lobnica.**

**2. člen**

Občinski svet Občine Ruše pooblašča županjo Občine Ruše, da pri pristojni upravni enoti, v skladu z Zakonom o urejanju prostora (Uradni list RS, št. 61/17) ter v skladu z Zakonom o cestah (Uradni list RS, št. 109/10, 48/12, 36/14 – odl. US, 46/15 in 10/18) vloži zahtevo za razlastitev nepremičnin iz 1. člena tega sklepa.

**3. člen**

Ta sklep se objavi v Uradnem glasilu slovenskih občin in prične veljati naslednji dan po objavi.

Številka:

Datum:

Urška Repolusk, univ. dipl. ekon.

Županja

.